
ΔΗΜΟΣ ΑΓΙΑΣ ΒΑΡΒΑΡΑΣ

Γραφείο τύπου                 ΔΕΛΤΙΟ  ΤΥΠΟΥ                                               22.10.2026

Με επιτυχία πραγματοποιήθηκε η βιωματική δράση στο ΚΔΑΠ Αγίας Βαρβάρας με τίτλο: «Γνωριζόμαστε» 
Πρόγραμμα: «Ανάπτυξη παρεμβάσεων ενίσχυσης παιδιών σχολικής ηλικίας και γονέων Ρομά σε βιωματικά εργαστήρια και παιδικές κατασκηνώσεις στο Δήμο Αγίας Βαρβάρας»

Με επιτυχία πραγματοποιήθηκε η βιωματική δράση «Γνωριζόμαστε» στο ΚΔΑΠ Αγίας Βαρβάρας, στο πλαίσιο της Πράξης «Ανάπτυξη παρεμβάσεων ενίσχυσης παιδιών σχολικής ηλικίας και γονέων Ρομά σε βιωματικά εργαστήρια και παιδικές κατασκηνώσεις στο Δήμο Αγίας Βαρβάρας» του Προγράμματος «Αττική 2021-2027». Την οργάνωση της δράσης ανέλαβε η ομάδα έργου της Πράξης.
Η δράση πραγματοποιήθηκε την Παρασκευή 16 Οκτωβρίου 2026, από τις 18.00 έως τις 19.30, με τη συμμετοχή 10 παιδιών ηλικίας 5 έως 9 ετών. Τη δράση συντόνισαν τα μέλη της ομάδας έργου κ. Σταμάτης Αμαριανάκης, Κοινωνιολόγος – Συντονιστής, κ. Διονύσης Θεωδορόπουλος, Παιδαγωγός, και κ. Ευαγγελία Βασιλείου, Βρεφονηπιοκόμος, ενώ συμμετείχε και ο κ. Κωνσταντίνος Κακολύρης, Κοινωνικός Λειτουργός.
Σκοπός της συνάντησης ήταν η γνωριμία της ομάδας έργου με τα παιδιά και η χαρτογράφηση των αναγκών τους, ώστε τα επόμενα εργαστήρια να σχεδιαστούν με βάση τα ενδιαφέροντα και τις ανάγκες τους. Μέσα από παιχνίδια και ασκήσεις μνήμης, τα παιδιά ήρθαν σε επαφή με χώρες και πολιτισμούς από διάφορα μέρη του κόσμου, ενώ παράλληλα ενίσχυσαν τη συγκέντρωση και την ικανότητα απομνημόνευσης. Η συμμετοχή τους ήταν ενεργή και η ατμόσφαιρα ιδιαίτερα θετική.
Η δράση είχε διαδραστικό χαρακτήρα και στόχευε στην καλλιέργεια της συνεργασίας και της αλληλεγγύης, προάγοντας μια διαπολιτισμική προσέγγιση του κόσμου και του «άλλου». Μέσα από το παιχνίδι, τα παιδιά είχαν την ευκαιρία να γνωρίσουν τη διαφορετικότητα ως πηγή γνώσης και να συνεργαστούν ως ομάδα.
Η συνάντηση αποτέλεσε την αφετηρία του κύκλου βιωματικών εργαστηρίων του προγράμματος, ο οποίος θα συνεχιστεί τους επόμενους μήνες και θα προετοιμάσει τα παιδιά για τη συμμετοχή τους στις παιδικές κατασκηνώσεις.

